# Ar C’houeriad

| ◄ An Den hag an Ær | Ar C’houeriad | Ar Gosni o tostaat ► |
* Divar ar min den ne varnit,
* Eun ali mad mar hen heuillit ;
* Mes ne deo mui eun dra nevez
* Ha n’hen heuiller ket aliez.
* Eul logoden, e defot guell,
* A roas deomp guech all kentel ;
* Mes hirio e vezo couer
* A zervicho d’an oll da skuer.
* Eun Impalaer deomp hen diskuez,
* ’Vel eun ours eus ar c’his nevez ;
* Var he elgez eur varo deo ;
* He gorf oll goloet a vleo ;
* Eun ours lezel ep soursi tam
* Na lipet morse gant he vam.
* Lagat du dindan he valven ;
* Sell a dreuz enep he vourren ;
* Fri tort, muzel camed kar,
* Gouris cors avalou douar ;
* Setu’r c’hanfart a voue casset
* Da Rom aberz ar vretoned ;
* Ar Romanistet d’ar c’houls-se
* Eleac’h ma cavent a groge,
* Gant biziet cam en dra c’hellent
* Aour hag arc’hant a rastellent.
* Ar C’hannad, goude he zivisc-tog
* A goms outho gant he vouez rog :
* « Tud fur a Rom, tud diazez,
* Brudet dre ho tescadurez,
* Me a bed an Env da genta
* Da rei sicour din en de ma,
* Ha da viret ous va zeod
* Na lavaro netra diot.
* Ep gras Doue, en hor speret
* Ne deus nemet dislealdet,
* Ep-d-hi ne reomp nemet faziou,
* A gemense ni zo testou,
* Ni pere zo hirio touzet
* Gant filc’hier ar Romanistet ;
* Hon dizurziou, na petra-ta
* A laca Rom d’hon displua.
* Romanistet, lakit evez
* Na deufe’r Mest bras eun devez
* Da gas al lenv, an dienez
* Euz hor bro-ni en ho touez.
* O lacat etre hon daouarn
* D’hon tro an dir hag an houarn
* Gant pere e teuit d’hor gouarn.
* Diouallit na veac’h-hu barnet
* Da veza dindannomp-ni sclavet.
* Perag omp-ni sclavet deoc’h-hu ?
* Me garre’r vad cievet eun tu,
* Perag e talfac’h-hu hirroc’h
* Eget tud all cant guech guelloc’h ?
* Piou en deus guir deoc’h-hu roet
* Da veza mistri d’an oll bed ?
* Perag dont da glasc aloubi
* Tud divlam, didrouz en ho zi ?
* Petra zeskit deomp-ni a vad !
* Ni so calet ha dornet mad ;
* Hor parkeier a labouremp ;
* Tailla coat ha mein a vouiemp ;
* Ha ma vijemp bet mac’herien
* Eveldoc’h-hu ha crignerien,
* E vijemp deoc’h hirio mistri,
* Hag ho renjemp ep crisderi.
* Evidoc’h-hu, ho cannadet
* So bet ker criz en hon andret,
* N’eller he zonjal ep scrija ;
* D’hoc’h aoteriou zoken e ra
* Ho falloni cals dismegans,
* Rag gouzout a rit, e mischans,
* E par lagad Doue varnoc’h ;
* Ha petra vel-hen ganeoc’h ?
* Goal skueriou, pep seurt traou euzus,
* Falloni, viltansou flerius ;
* Disprijans ’vit an ilizou,
* Ar gounnar da scrabat madou.
* Nep a zigassit d’hon lonca,
* Ne deus netra guest d’ho c’harga ;
* Frouez an douar ha poan an den,
* Zo re nebeut d’unan epken.
* Cassit-hi kuit ; ne fell deomp mui
* Destum eost ’vit an seurt bleizi.
* Goulounder a reomp ar c’heriou,
* Tec’het a reomp d’ar meneziou.
* Hor priejou a zilezomp
* Etouez loenet gouez e vevomp.
* Ar galon brema n’hon eus ket
* Da lacat bugale er bed,
* Ha da garga a dud eur vro
* So sunet ganeoc’h er veo.
* Ar re zo e buez ganeomp,
* Ho guelet maro a fell deomp.
* Goassa so, ho couarnerien
* Hon desk da veza muntrerien ;
* N’ho deus nemet fallagriez
* Da ziskuez deomp ha follentez.
* Eveldo prest ar vretoned
* Laeron, ep mar, a ve guelet.
* Rag setu kement a velan,
* E Rom beptu dre ma kerzan.
* Ma n’oc’h eus ket aour da brofi,
* Na mantei scarleg da rei,
* Bouzar vezo ar varnerien,
* Dilavar vezo al lezen,
* Nep en do izom anezo
* Labour gortoz en devezo.
* Re zeac’h, m’oar vad, em eus comzet,
* Ha pell zo oun deoc’h displijet ;
* Tevel a ran ; roit ar maro
* D’an nep en em glem ker garo. »
* Neuze va c’houer, ed he lanchen
* Var an douar en em asten ;
* Ha pep unan voa souezet
* Pa voa ’r c’houeriat gourvezet
* O velet da eun den gouez
* Kement a speret, a furnez.
* Nobl e voue great, ha setu’n droug
* A dennas he goms var he choug.
* Gouarnerien a voue chenchet
* Dre scrit var baper oue laket
* Dre urs ar Senet penn da benn
* Evel pez caer he brezegen,
* Evit ma serviche da skuer
* Var he lerc’h da bep prezeger.
* Mes e Rom ne badas ket pell
* Ar c’hiz da goms ken didroel.